**Nyt formandskab**

Ved sidste generalforsamling fik Vejen Lærerkreds nyt formandskab og kredsstyrelse.

Vi har sammen haft en hæsblæsende første periode med mange spændende og store udfordringer.

Læringskurven har været stejl. Omstillingen helt enorm.

For det nye arbejde som politisk valgt i Danmarks Lærerforening har også været et svært fravalg.

Kæmpe savn efter at være sammen med børn i flok.

At have en klokke til at styre dagens gang

men

Mest af alt fordi fravalget har betydet at blive konfronteret med et potentielt identitetstab, der udspringer af spørgsmålet: Kan man fortsat være lærer, når man ikke har elever?

Og måske endnu mere relevant - kan jeg være en god fagpolitisk repræsentant, når jeg ikke længere har min daglige gang i kerneydelsen og i den danske folkeskole?

Selve begrebet ’tillidsvalgt’ får, efterhånden som jeg bevæger mig længere ind i det fagpolitiske maskinrum, større og mere tungtvejende betydning for mig.

Det er legitimiteten det handler om, og den afhænger i vores daglige arbejde, af det mandat vi kan hente her i dag på generalforsamlingen. En legitimitet vi er meget ydmyge omkring, da den er nødvendig for at vi kan skabe gode resultater for medlemmerne.

Det at uddanne og danne den kommende generation er noget, vi samarbejder om. Vi bidrager hver især med vores faglige, pædagogiske og didaktiske viden og nogle af os varetager ”andre opgaver”, med det fælles sigte at skabe en god folkeskole.

Jeg er yderst taknemlig for alle jer der har inviteret mig ind i jeres undervisning, til frikvartersmøder, til særlige begivenheder på skolerne og særligt til at være sammen med børn i flok. Alle jer der kommer forbi kredskontoret til en snak om dagligdagens udfordringer eller gode erfaringer. I er så velkomne

I hjælper til at jeg stadig kan have autentisk indsigt i den virkelighed der er på skolerne.

For folkeskolen tror alle at de kender.

Det er fuldstændig som dengang Nanna sang om Afrika

– Det blev til det land som alle børn kender.

Sådan tænker jeg også at det er med Folkeskolen.

Det er det sted som alle voksne tror de kender.

Har en mening om, en holdning til.

Jeg kan godt forstå det

For de har jo selv gået der.

Og når vi som forældre kommer på hurtige besøg på åbent hus-dage og til forældremøder – så sidder vi nogle gange på de samme stole, som der var der dengang vi selv var elever – og i mange klasselokaler hænger der også stadig genkendelige men for længst forældede verdenskort.

Men der er ikke meget genkendeligt i Folkeskolen – den er ikke som vi selv mindes.

Folkeskolen er blevet til det land som meget få voksne kender.

Derfor er vi nødt til at lytte til hvad børnene fortæller så tydeligt:

Vi har desværre allerede nu en ungdom der står med skælvende knæ og vakler

Vi har ikke råd til at vores fremtidige unge vil falde helt og blive tabt.

**Praktisk**

Vejen Lærerkreds administrerer over 500 medlemmers behov for deres fagforening.

Vi skal have jeres ryg i stort og småt:

Medlemsadministration, Sygesamtaler, tjenstlige samtaler, mediesager og desværre også afskedssager.

Vejen Lærerkreds gør sit ypperste for at møde medlemmerne med nærvær, faglighed, tryghed og omsorg.

På kredskontoret kan vi mærke, at særligt sager med kolleger, der presses til sygemeldinger pga. stress og lignende, fylder uacceptabelt meget. Vi møder alt for mange engagerede og dygtige lærere, som bliver syge af det pres de møder i deres arbejde. Det manglende overskud der fylder også i deres private liv. Vi vidste det godt inden vi begyndte på kredskontoret, alligevel har det været rystende at se hvor mange det drejer sig om. Lærere har mødt gennem vores lærerliv. Haft respekt for. Lærere der er kæmpe ressourcer for vores skoler og elever. Lærere der er er færdige som lærere. Fuldstændig færdige.

Derfor må vi i Vejen Lærerkreds have konstant fokus på at skabe arbejdsforhold for folkeskolelærere der sikrer at en lærer kan være langtidsholdbar.

Det er den vigtigste investering i vores skoler.

Vi skal fortsat arbejde tålmodigt, for selv med små skridt, som det foregår nu, kommer vi også i mål.

Danmarks Lærerforening er speciel som fagforening da den står på to ben – et fagforeningsben og et pædagogisk ben. De skal helst være lige lange.

Den samme balance skal findes frem i formandskabet i Vejen Lærerkreds : her er en evig balance mellem at agere vagt og hyrde hund.

Vi skal søge inddragelse, medindflydelse og gennem dialog med politikerne, forvaltningen og skolelederne sikre os ordentlige rammer for arbejdet på skolerne

Vi oplever desværre alt for ofte at der i Vejen kommune er en diskrepans mellem det politikerne siger og det de gør.

Inklusionsopgaven i folkeskolen kan ikke løses inden for folkeskolens trængte rammer. Opgaven har længe været usigelig stor men den har spredt sig som en kæmpe rullende snebold, til en lavine der berører alle elever i vores folkeskole. Vores specialcentre er fuldstændigt overfyldte.

Normeringerne – har i årevis været voldsomt presset. I dag med en kritisabel virkelighed til følge – både for elever og personale.

Der må og skal prioriteres økonomisk i vores skoler i Vejen kommune

skolefornyelse må ikke længere prioritere styrkede skoleforvaltninger

Der er behov for at den økonomiske prioritering kan mærkes ude på skolerne

Gerne ved et maksimalt undervisningstimetal på 23 lektioner

Hvis Vejen kommune vil noget med skolen, så er lærerne nøglen til succes.

**Styrelse og TR**

kredsens formandskab er godt bakket op af en dygtig og engageret kredsstyrelse, I bidrager helt fantastisk og seriøst til udviklingen af kredsens arbejde. Tak til jer!

Et lige så værdifuldt samarbejde er der med tillidsrepræsentanterne.

De virker for jer alle med iver og stor indsigt i lige præcis jeres forhold på jeres skole.

Deres indsats kalder på en særlig anerkendelse.

**Medlemsarrangementer**

Siden seneste generalforsamling har Vejen Lærerkreds arbejdet særligt for at højne fællesskabet i vores forening. Vi har besøgt alle skoler. Nogle steder rigtig mange gange. Tilbudt årlige løntjek.

For nyligt er der blevet lavet et fordelskort til alle medlemmer af Vejen Lærerkreds.

Vi har budt på fællesskab, gode grin, spisning, konkurrencer og biograftur ved diverse medlemsarrangementer. Fællesskabet i Vejen Lærerkreds er højt prioriteret.

Tusind tak for den store opbakning som I har givet til de nye tiltag.

Når vi besøger skolerne bliver vi ved de fleste skolers indgange mødt af

nogle super søde skilte foran skolernes indgange: Kys og kør zone skilte - Jeg er vild med dem.

Jeg har dog også en frygtelig lyst til at hænge et andet skilt op:

Et kæmpe stort skilt hvor der skal stå:

Træd varsomt - her skabes mennesker.

Vores undervisningsminister varsler gudskelov at der blæser hårdt tiltrængte nye vinde:

Fagfornyelse og skoleudvikling skal flyttes tilbage ud i skolerne

Vi må være med til at tro på at fremtidens folkeskole skabes i fællesskab.

Der på sigt vil betyde, at folkeskolen vil stå på et historisk stærkt fundament.

Sammen om skolen nationalt er den gode langsigtede løsning på de vilde problemer der er i Folkeskolen i dag.

Det er dog tvingende nødvendigt med en krystalklar erkendelse af, at der her er tale om det rigtig lange spil.

Nationalt kommer det her til at tage tid.

Måske, alt for lang tid for nogle. Både elever og ansatte.

Dem skal vi huske at sørge for mens der nationalt sigtes frem mod en bæredygtige, moderne folkeskole

Lokalt har vi virkelig gode muligheder og friheder til at handle hurtigere, gå foran og blive det gode eksempel.

Hvis vi tør, kan og vil - det tror jeg godt at vi gør.

Rammerne for lærernes arbejdsliv skal forbedres gennem nuværende og kommende aftaler, så lærerne i Vejen, kan lykkes med deres opgaver.

Vi må og skal være ambitiøse.

I Vejen kommune har vi længe vidst, at vi placerer os helt i bunden når vi sammenligner udgifter pr. folkeskoleelev på landsplan.

Der er mange kommuner vi selvfølgelig ikke kan sammenligne os med i Vejen. Men vi burde altså, som minimum ville og kunne sigte efter at nå gennemsnittet.

Når vi regner efter- hvad vi mangler, økonomisk i Vejen Kommune – for at nå op på hvad en gennemsnits folkeskoleelev koster i Danmark så er tallet svimlende højt:

59 millioner kroner!

Vi mangler 59 millioner kroner årligt på folkeskoleområdet i Vejen, alene for at nå gennemsnittet af hvad der bliver brugt på en folkeskoleelev i Danmark.

En stor andel af disse manglende midler skyldes særligt lærernes lave lønninger i vores kommune,

at der er ansat knap 20% ikke uddannede lærere på vores skoler,

Et højere elevantal pr. underviser og samtidig færre elever pr. skolekonsulent ift. de omkringliggende kommuner.

Herudover er der, som I ved også skrabet alt det væk i elevernes skolegang som kan give ekstra dannelse, trivsel, oplevelser og erfaring.

Det pres der har været på lærernes arbejde og elevernes skolegang i Vejen kommune.

Kan vi nu se tydelige konsekvenser af. Senest i de dalende karakterer, den faldende trivsel der kan måles ved vores elever og ved forældrenes tilfredshed med skolerne i Vejen

Økonomien hænger ganske enkelt ikke sammen med de forventninger og krav der er til Folkeskolen.

Vores undervisningsminister har for nyligt lagt tydeligt frem at Folkeskolens udfordringer ikke skal findes ved at lægge flere sedler- og her taler han om pengesedler. Han fremhæver at der foran hver skoleelev i gennemsnit allerede ligger 92000 af slagsen. Det er desværre meget langt fra den virkelighed vi har her i Vejen.

Fællesskabet i vores forening er tvingende nødvendigt for at lærerne taler med en tydelig stærk fælles stemme.

Gid at vores hvisken samles til et råb.

Danmarks Lærerforening har været lærernes stemme i lang tid.

I år kan Danmarks Lærerforening fejre 150 års jubilæum

150 års faglighed, fællesskab, dannelse , passion og engagement.

Vi bor i et land hvor der ikke er høje bjerge men hvor der er højt til loftet.

I Danmark har generationer kæmpet og arbejdet for at skabe den danske model.

Ved at stå sammen.

Fællesskab

Fagforeninger

Sammenhold og solidaritet

Ord som nogle finder gammeldags – ord de ikke bruger eller forholder sig til.

De har glemt hvor vi kommer fra og hvor vi er på vej hen.

Vi skal og må til stadighed minde dem om hvorfor vi skal stå sammen.

Samle os i vores branchespecificerede fagforeninger.

De rigtige fagforeninger.

Danmarks Lærerforening er ikke en selvfølge.

Vi skal tale den op. Værne om den. Få de nye generationer til at forstå den, bakke op om den, være medlem, stå sammen.

Vi er i en brydningstid –

Nogle har glemt den danske model – også politikerne i vores top.

Den danske model må ikke ryge ud af vores ordforråd.

Vi skal tale sammen og til hinanden

minde hinanden om ord der aldrig må glemmes.

trepartssamarbejde. Kollektive overenskomster, forhandlingsfællesskab,

barselsorlov, seniorordning

Ord vi kender men som ikke er kommet af sig selv.

Ord som der er nogen der har kæmpet for.

Danmarks Lærerforening har været en vægtig medspiller i 150 år.

Vi skal se os tilbage og mindes hvor vi kom fra

Huske hvordan vi kom videre

Men vi skal sandelig også skue frem

For vi vil ikke stå stille.

Vi vil ikke gå tilbage

Vi vil videre sammen.

Sproget skaber virkeligheden

Og der er ord vi skal sørge for at alle kender, siger, mener, mærker og værner om:

fællesskab, solidaritet, ordentlighed og den danske model

Vi fejrer Danmarks Lærerforenings jubilæum

Vi skal i aften også fejre vores lokale Lærerkreds i Vejen

Fejre lærergerningen

For mange er lærerarbejdet et kald.

Et arbejde hvor profession og person hænger unægteligt sammen.

Gennem et lærerliv møder man rigtig mange børn - og husker navnene på de fleste.

De husker alle navnene på os.

Lærerhvervet er helt igennem ædelt når nogen virkelig er dedikeret til det

Jeg ved ikke om lærere ligefrem kan redde liv. Men vi kan helt sikkert ændre liv.

Det var en dansklærer der så Yahya Hassans talent før han selv så det.

En geografilærer der hjalp Lisbeth Zorning Andersen ud af hendes miserable barndom.

En lærervikar der første gang tog astrofysiker Anja Andersen ud for at glane op i en stjernehimmel.

At lære et menneske verden og sig selv at kende.

At stå ved siden af et barn eller ungt menneske ved indgangen af dets tilværelse og tage det i hånden og sige: " kom lad mig vise dig vej". Det er smukt og så vigtigt.

Jeg ved, at der hvert eneste skoleår er smukke møder mellem elever og lærer i skolerne i Vejen.

Nogen der viser himlens stjerneskud - fordi de simpelthen ikke kan lade være.

Der er mange der mener noget om folkeskolen – der vil ændre, forringe, forbedre.

Men uanset hvad

Så ændrer kernen i vores arbejde sig aldrig.

Vi skal flytte eleverne frem ad mod det bedre hele tiden.

-  ikke kun fagligt men særligt og måske allermest gennem dannelse.

Vi skal gøre det som vi ved at vi er de bedste til.

Skabe god undervisning i skolen så folkeskolen fortsat kan være den bærende platform for det samfund som vi alle sammen er en vigtig del af.

Folkeskolen har en dobbelt betydning. Det er folkets skole, men det er også den skole der skaber folket.

Vejen Lærerkreds vil også i kommende periode gøre alt hvad vi kan for at lærerne kan lykkedes med deres opgave i Vejen.

I  passionerede , interesserede , blændende og brændende lærere .

I fortjener al anerkendelse!

Tak for ordet.